দুই ম্যাচ বাকি থাকতে ওয়ান ডে সিরিজ জয়। অস্ট্রেলিয়ার বিরুদ্ধে ইনদওরে তৃতীয় ম্যাচে বিরাট কোহলিদের ৫ উইকেটে জয়ের আবহে উৎসবের বাড়তি মাত্রা যোগ করল এক ঝাঁক রেকর্ড। টানা নয় ওয়ান ডে জিতে মহেন্দ্র সিংহ ধোনি এবং রাহুল দ্রাবিড়ের রেকর্ড স্পর্শ করলেন অধিনায়ক কোহলি। 
সিরিজ জয় নিশ্চিত করার পর বিরাট উচ্ছ্বসিত হার্দিক পাণ্ড্যকে নিয়ে। রবিবার প্রথমে ব্যাট করে অস্ট্রেলিয়া ২৯৩/৬ তোলার পর ৫ উইকেট হারিয়ে লক্ষ্যে পৌঁছে যায় ভারত। হার্দিক চার নম্বরে ব্যাট করতে নেমে ৭২ বলে ৭৮ রান করে যান। তাঁর ঝোড়ো ইনিংসে ছিল ৫টি চার ও ৪টি ছক্কা। কোহলি ম্যাচের পর বলেছেন, ‘‘হার্দিক একজন তারকা। ব্যাট, বল ও ফিল্ডিং— সবেতেই দক্ষ। ওর মতো একজনকে আমাদের দরকার ছিল। একজন বিস্ফোরক অলরাউন্ডারের অভাব ছিল আমাদের। হার্দিক আমাদের সম্পদ।’’

সিরিজ হারের পর স্মিথের অভিব্যক্তিতেও নৈরাশ্য। পিটিআই।
হার্দিক আবার হতাশ ম্যাচ শেষ করে না আসতে পেরে। তিনি যখন প্যাট কামিন্সের বলে আউট হন, ভারতের জয়ের জন্য প্রয়োজন আর ১০ রান। ম্যাচের সেরার পুরস্কার পাওয়া হার্দিক বলেছেন, ‘‘ভাল লাগছে। তবে পরেরবার ম্যাচ জিতিয়ে মাঠ ছাড়ার চেষ্টা করব। ব্যাটিং অর্ডারে ওপরের দিকে সুযোগ পেয়েছিলাম বলে অবাক হইনি। নিজের দক্ষতায় আস্থা রেখেছিলাম। দলের হয়ে সব সময় অবদান রাখার চেষ্টা করি। তবে আরও উন্নতি করতে হবে।’’
২৯৪ রানের লক্ষ্য তাড়া করতে নেমে রোহিত শর্মা-অজিঙ্ক রাহানে ওপেনিং জুটিতে ১৩৯ রান যোগ করেন। তিন বছর পর দেশের মাটিতে ভারতীয় ক্রিকেটারদের ওপেনিংয়ে সেঞ্চুরি পার্টনারশিপ। হার্দিকের ঝড়ে পরে অজি বোলাররা খড়কুটোর মতো উড়ে যান। ওয়ান ডে র‌্যাঙ্কিংয়ে এক নম্বর স্থান নিশ্চিত হয়ে গেল। কোহলি অবশ্য এতেই সন্তুষ্ট নন। বলেছেন, ‘‘আমাদের নির্মম হতে হবে। সমস্ত ম্যাচ জিততে হবে।’’